Kim Wasenius kertoo pudonneensa käytännössä tyhjän päälle sen jälkeen, kun vakuutusyhtiö kieltäytyi korvaamasta tapaturmaa.

Waseniuksen perhe on joutunut venyttämään penniä sen jälkeen, kun perheenisälle sattui työtapaturma. Kuvituskuva. Mostphotos

Viime vuoden kesäkuussa neljän lapsen isän elämä meni uusiksi.

Lasi- ja alumiinirakentajana työskentelevä Kim Wasenius, 42, nosti tavalliseen tapaan raskasta teräksistä lasituspukkia vasemmalla kädellään, kun yhtäkkiä kädestä kuului voimakas rusahdus.

Kädessä todettiin hauisjänteen distaalipään repeämä. Wasenius oletti, että vakuutusyhtiö korvaisi ilman muuta töissä tapahtuneen tapaturman kulut. Toisin kävi.

Vakuutusyhtiön päätöksessä kaksi kuukautta myöhemmin todettiin, että työtapaturma- ja ammattitautilain mukaista korvausta ei myönnetä. Perusteluina oli muun muassa se, että hauisjänteen etäisen pään repeämä johtuu todennäköisesti muusta hauisjänteen sairaudesta, joka ilmeni työliikkeen aikana.

Wasenius ihmetteli vakuutusyhtiön ratkaisua.

–Kyllähän työntekijä luottaa aika pitkälti siihen, että jos sattuu työtapaturma, vakuutusyhtiö korvaa sen. Ei tässä muuta voi sanoa kuin että älkää luottako siihen, että vakuutus korvaa, perheenisä kommentoi.

Hänen mukaansa työntekijöitä voisi ohjeistaa paremmin tietoisiksi siitä, ettei kaikkia työtapaturmia välttämättä korvata.

Vakuutusyhtiön päätös tuntui Kim Waseniuksen mielestä hämmentävältä. Kim Wasenius

Ei työkyvyttömyyseläkettä

Kuusihenkinen perhe pärjäsi kohtalaisen hyvin niin kauan, kun Wasenius sai Kelalta sairauspäivärahaa.

Kun se loppui, mies haki työkyvyttömyyseläkettä. Hakemuksen käsittelyssä kesti monta kuukautta. Lopulta päätös tuli. Se oli kielteinen.

”Arvioimme, että sairautenne vuoksi työkykynne on alentunut raskaaseen työhön. Teillä on kuitenkin työkykyä jäljellä fyysisesti vähän kuormittavaan työhön, jolla voitte ansaita kohtuullisen toimeentulon”, Kelan päätöksessä luki.

Suunnittelija Heidi Heikura Kelan Lakiyksiköstä vahvistaa, että Kelasta voi saada työkyvyttömyyseläkkeen, jos ei sairauden aiheuttaman työkyvyttömyyden johdosta pysty ansaitsemaan toimeentuloa omalla työllä tai muulla kohtuullisen toimeentulon turvaavalla työllä.

–Alle 60-vuotiailla työkykyä arvioidaan myös muuhun sopivaan työhön kuin vain siihen työhön, jota on tehnyt ennen työkyvyttömyyden alkamista, Heikura kommentoi.

Wasenius on tehnyt oman alansa hommia 17 vuotta. Perheenisä valitti Kelan päätöksestä ja painotti, ettei ole missään vaiheessa hakenut pidempää ratkaisua työkyvyttömyyseläkkeestä, vaan mahdollisimman lyhytkestoista ja tarkoituksenmukaista kuntoutustukea siihen asti, kun käden kuntoutusprosessi on ohi. Kelan päätös pysyi samana.

–Olen toki miettinyt myös alan vaihtoa, mutta eihän sekään ole mikään käden käänteessä tapahtuva asia. Perhe olisi elätettävä nyt.

Tyhjän päällä

Perheen yhteenlasketut tulot ovat tällä hetkellä noin 2 000 euroa kuussa eli noin 330 euroa henkeä kohti. Summaan on laskettu asumistuki ja lapsilisät.

Wasenius saa tällä hetkellä työttömyyspäivärahaa, koska ei voi tehdä työtään. Perheenäiti tekee osa-aikatyötä henkilökohtaisena avustajana.

Waseniuksen laskelmien mukaan perhe saisi enemmän tukia, jos hänen vaimonsa ei olisi töissä lainkaan.

–Meistä se ei kuitenkaan olisi oikein.

Käsittämätöntä on myös se, että vaimon saama hoitoraha vähennetään Waseniuksen työttömyyspäivärahasta.

–Kun tulot ovat valmiiksi jo todella pienet, niin kyllä se aika pahalta tuntuu.

Perheenisän käsi on leikattu kahdesti, koska ensimmäinen leikkaus meni pieleen. Hän toivoo, että pystyisi jo ensi vuoden puolella tekemään oman alansa töitä.

Wasenius kertoo, että perheen menojen on tällä hetkellä oltava todella pienet, sillä muuten he eivät pärjäisi taloudellisesti.

–Ymmärrän, että kaikki menee varmaan ihan lakipykälien mukaan oikein, mutta on tämä kyllä karua todellisuutta. Aika tyhjän päälle tässä putoaa.